अजीब संजोग है कि लंबे अरसे से बनकर तैयार नेहा धूपिया स्टारर यह फिल्म उस वक्त रिलीज हुई है जब हर किसी को मनी का असली मतलब समझ में आ गया है। नोटबंदी के बाद जब बड़े-बड़े स्टार्स की मेगाबजट फिल्में टिकट खिड़की पर दर्शकों के लिए तरस रही हैं, ऐसे में इस फिल्म को देखने के लिए चंद दर्शकों का पहुंचना लाजिमी है। डायरेक्टर मुनीश भारद्वाज ने ग्लैमर इंडस्ट्री में अपनी एंट्री के लिए एक अच्छा और पॉवरफुल सब्जेक्ट तो चुना, लेकिन न जाने क्यूं फिल्म जल्दी शुरू करने और जल्द ही पूरा करने की जल्दबाजी में कहानी के साथ कहीं न्याय नहीं कर पाए। दिल्ली-एनसीआर की लोकेशन पर फिल्म की ज्यादातर शूटिंग हुई और यह भी अजीब संजोग है कि फिल्म के दोनों लीड स्टार भी दिल्ली से है, इसके बावजूद फिल्म दर्शकों को लुभाने में कामयाब होगी इसकी संभावना कम ही है। कहानी: दिल्ली की एक पॉश कॉलोनी में अपनी खूबसूरत वाइफ दिव्या (नेहा धूपिया) के साथ रहने वाले अमन वर्मा (रणवीर शौरी) के सपने बेहद उंचे है, अमन को मिडिल क्लास होना कतई पसंद नहीं है। वह हर वक्त रातों-रात अमीर होने के सपने देखता हैं। एक प्रॉपर्टी डीलर कंपनी में सेल्स टीम के साथ जुड़े अमन पर कंपनी के बॉस को भी पूरा भरोसा है, वहीं अमन की वाइफ एक जानीमानी ऐड इवेंट मैनेजमेंट कंपनी में एग्जीक्यूटिव प्रोड्यूसर है। बेशक, दिव्या और अमन दूसरों की नजरों में एक हैप्पी मैरिड कपल है लेकिन इन दोनों की जिंदगी में यकीन और प्यार शब्द का कोई अर्थ नहीं है। दिव्या अमन के साथ रहती है, लेकिन कंपनी की लेट नाइट पार्टियों में अपने बॉस के साथ कुछ ज्यादा ही वक्त गुजारती है। अमन अपने लिए एक आलीशान बंगला बनाना चाहता है, इसके लिए उसने इधर-उधर से रकम का इंतजाम भी कर लिया है, अपनी कंपनी को मोटी चपत लगाकर अमन रकम तो कमा लेता है, लेकिन जल्दी ही कंपनी के बॉस को सच पता लग जाता है। अमन को कंपनी से बेइज्जत करके निकाल दिया जाता है। यहीं से शुरू होता है अमन का एक ऐसा सफर जहां वह जुर्म की दुनिया में ना चाहते हुए भी एंट्री करता है। ऐक्टिंग: दिव्या के किरदार को स्क्रीन पर नेहा ने पूरी ईमानदारी के साथ निभाया है, इंटरवल के बाद क्लाइमेक्स सीन्स में नेहा ने कमाल की एक्टिंग की है। रणवीर शौरी ने अपने किरदार को अच्छे ढंग से निभाया चूंकि रणवीर खुद दिल्ली से है सो उन्होंने एक चालाक और महत्वाकांक्षी प्रॉपर्टी एजेंट को अलग अंदाज में निभाया। फिल्म के आखिरी कुछ दृश्यों में तो उन्होंने जान फूंक दी है. वहीं अगर बात करें रणवीर शौरी की, तो उन्होंने भी कमाल का काम किया है। आप जब फिल्म में उनका एक्सेंट सुनेंगे तो आपको यही लगेगा कि वह दिल्ली में ही पले-बढ़े हैं। उन्होंने अपनी बॉडी-लैंग्वेज पर भी इस किरदार के लिए अच्छी-खासी मेहनत की है। निर्देशन: बतौर डायरेक्टर मुनीश भारद्वाज ने स्क्रिप्ट के मुताबिक काम किया, लेकिन इंटरवल के बाद फिल्म की कहानी एक ऐसे टर्न पर आकर अटक जाती है जहां से मुनीश ठीक ढंग से बाहर निकल नहीं पाए। वहीं, फिल्म का क्लाइमेक्स आधा-अधूरा है। अचानक स्क्रीन पर 'दि एंड' लिखा आने के बाद हॉल में बैठे ज्यादा दर्शक खुद को ठगा महसूस करते हैं। संगीत: फिल्म में स्क्रिप्ट के मुताबिक कोई गाना नहीं है। हालांकि बैकग्राउंड म्यूजिक पर अच्छा काम किया गया है। क्यों देखें: पैसे औैर अपने सपनों को पूरा करने के लिए कोई कहां तक गिर सकता है, इसे डायरेक्टर ने परदे पर पेश तो किया, लेकिन प्रस्तुतीकरण इतना दमदार नहीं है कि हम पैसे की कीमत समझने वाले दिनों में इस फिल्म को देखने की सिफारिश करे।